open-index/open-wikipedia-markdown huggingface dataset:
Suurpea mereväebaas

**Suurpea mereväebaas** oli Eesti NSV ajal Hara lahel ja rannikul olnud Nõukogude Liidu mereväe baas (alates 12. juunist 1955 venekeelse tunnusega *в/ч 53083*), mille staap asus Suurpea külas Pärispea poolsaarel.

Esimesed ettevalmistused baasi rajamiseks tehti teadaolevalt juba 1946. aastal. Ametlikult moodustati baas 1. septembril 1953 (esimene ülem 1. järgu kapten Pavel Ivanovitš Ivanov) ning ehitustööde järel võeti kasutusele 1956. aastal.

Baasis uuriti laevade füüsikalisi välju (magnetväli, heli, soojus- ja optiline jälg), aga ka ülikaugsidet. Tegeleti ka nende väljade muutmisega (eelkõige magnetjälje ja akustilise allikataseme vähendamisega), aga ka magnetkompasside seadistamisega.

Pärast Eesti Vabariigi iseseisvuse taastamist ja Nõukogude Liidu lagunemist soovis Venemaa jätkata baasi kasutamist rendilepingu alusel. Läbirääkimised lõppesid 1992. aastal ning Venemaa alustas mais 1992 baasi kolimist enda territooriumile. Alates 18. novembrist 1993 asub baas ametlikult Primorski linnas (kuni 1948 soomekeelse nimega **Koivisto**) Leningradi oblastis.

Baasi osad on tänapäeval (august 2020) üldiselt jäetud maha ja rüüstatud. Elamislinnaku osades majades elab kokku umbes 70 inimest. Hara betoonstendide ümbruses arendatakse Hara sadamat.

## Baasi osad
*Baasi ehitusaegne linnak (tänaseks hävinenud) Suurpea külas
*kasarmulinnak (seal asusid staap, klubi, kasarm, üks modelleerimise labor, söökla, varuelektrijaam, tuletõrjedepoo, veetornid, katlamaja jm) Suurpea külas
*elamislinnak (seal asusid peredega mereväelaste korterelamud, lasteaed, kool, ohvitseride võõrastemaja, kauplused jm) Suurpea külas
*pealaborikorpus (rahvasuus "Pärispea instituut") Pärispea külas
*sadamamuul Suurpea külas
*mõõte- ja reguleerimisstendid Hara lahel
*mõõte- ja sideehitised Hara lahe rannikul
*meremärgid (sealhulgas peasihi märgid) Hara lahe rannikul
*mõõte- ja reguleerimise betoonstendid Hara küla rannikul (rahvasuus ekslikult "Hara allveelaevasadam")
*sadamamuul Hara külas
*mereväelinnak Hara külas

Baasi tuukri- ja hooldelaevastik kasutas suurel määral ka Loksa laevaremonditehast ja selle sadamat.

## Kirjandus
*В. Н. Пархоменко, С. П. Сазонов. «*Важнеийший элемент инфраструктуры флота. К 50-летию 1-го Полигона ВМФ*». Моринтех. Санкт-Петербург 2003.
*Jüri Pärn, Margus Hergauk, Mati Õun. "Punalaevastik Eestis. 20. sajandi lõpukümnendeil". Sentinel. Tallinn 2006. Lk 49–53.
*Robert Treufeldt. "Hara sadam ja demagnetiseerimisjaam". // 100 ehitist – sada aastat. Eesti lugu ehitistes 1918–2017. Eesti Arhitektuurimuuseum. Tallinn 2018. Lk 90–91.

## Välislingid
Sõmon Petljura

**Sõmon Petljura** (ukraina keeles Симон Васильович Петлюра; 22. mai (10. mai vkj) 1879 Poltava – 25. mai 1926 Pariis) oli Ukraina rahvusliku liikumise tegelane ja poliitik.

## Elulugu
Sõmon Petljura õppis Poltava Vaimulikus Seminaris, kuid ta visati sealt välja. 1900. aastal astus ta Ukraina Revolutsioonilisse Parteisse. Tema poliitilised vaated oli vasakrahvuslikud. 1902. aastal läks ta elama Kubanimaale, et vältida arreteerimist tsaarivõimude poolt. 1903. aasta detsembris ta arreteeriti, kuid 1904. aasta märtsis vabastati. Seejärel peatus Petljura lühikest aega Kiievis ning seejärel asus ta elama Austria-Ungari koosseisu kuulunud Lvivi, kus ta tegutses publitsistina. 1905. aasta lõpul pöördus ta muutunud oludes Austria-Ungarist tagasi ning töötas Peterburis ja Moskvas ajakirjaniku ja raamatupidajana. Aastatel 1905–1919 kuulus ta Ukraina Sotsiaaldemokraatlikku Töölisparteisse.

28. juunil 1917 sai ta Ukraina Keskraada peasekretariaadi sõjaasjade sekretäriks (sisuliselt minister). 1917. aasta detsembris sattus ta aga Keskraada juhtkonnaga vastuollu ja lahkus ametist ning asus juhtima enda asutatud haidamakkide väeosa. 1918. aasta jaanuari lõpus ja veebruari alguses võttis Petljura osa Kiievi jaanuariülestõusu mahasurumisest ja osales võitluses pealetungivate Nõukogude vägede vastu.

Hetman Pavlo Skoropadski võimuhaaramise järel 1918. aasta aprilli lõpus Petljura arreteeriti ning ta oli neli kuud Bila Tserkvas vangistuses. Vanglast vabanemise järel võttis ta osa Skoropadski kukutamisest. Alates 14. novembrist 1918 oli ta Ukraina Direktooriumi liige ja Ukraina Rahvavabariigi vägede peaataman, alates 10. veebruarist 1919 Ukraina Direktooriumi president. Tema juhtimise all võideldi nii Punaarmee kui ka valgekaartlaste vastu.

### Paguluses
Ukraina vägede purustamise järel põgenes Petljura 1919. aasta detsembri algul Poolasse. 1920. aasta aprillis sõlmis ta Poolaga sõjalise ja poliitilise lepingu ning püüdis Poola vägede abiga Ukraina iseseisvust taastada, mis aga ei õnnestunud.

Nõukogude-Poola sõja lõppemise järel juhtis Petljura Tarnówis Ukraina eksiilvalitsust. Nõukogude Liit hakkas aga teda Poolalt välja nõudma ning 1923. aastal lahkus Petljura Poolast. Ta elas mõnda aega Ungaris, Austrias ja Šveitsis, kuni asus 1924. aasta algul elama Pariisi, kus ta asutas ukrainakeelse ajalehe Trõzub. 

Sõmon Petljura mõrvati Pariisis juudi äärmuslase Sholom Schwartzbardi poolt, kes võis olla nõukogude eriteenistuste agent.

## Mälestuse jäädvustamine

Petljurale püstitati 2017. aastal Vinnõtsjasse monument. Kiievis on tema järgi nimetatud tänav.

## Vaata ka
*Sõmon Petljura rist

## Viited

## Välislingid

* Petlura, Konovalets, Bandera -  (audiobook) (inglise keeles)
Audiitorkogu

**Audiitorkogu** on 1999. aastal loodud Eesti audiitoreid ühendav kutseühendus (avalik-õiguslik juriidiline isik). Audiitorkogu loodi selleks, et korraldada audiitorite kutsetegevust, kaitsta nende õigusi ja neid ka korrale kutsuda.

Audiitorkogu on omavalitsuslikul põhimõttel tegutsev kutseühendus arvestusala audiitortegevuse korraldamiseks era- ja avalikes huvides ning oma liikmete kutsealaste õiguste kaitsmiseks.

Audiitorkogu liikmeteks on kõik Eestis vandeaudiitori kutset omavad vandeaudiitorid (344 spetsialisti) ja kõik tegevusluba omavad audiitorettevõtjad (137 juriidilist isikut). Aastatel 1990–1999 täitis audiitorkogu rolli rahandusministeeriumi juures tegutsenud audiitortegevuse nõukogu, mille juhid ja eestvedajad olid valdavalt tegevaudiitorid.

**Missioon ja tegevus**

Audiitorkogu missioon on suurendada Eesti ettevõtluskeskkonna usaldusväärsust kutseprestiiži kasvatamise kaudu ning oma liikmete toetamisel kvaliteetsete teenuste osutamiseks.

Audiitorkogu põhiväärtused on tihe koostöö liikmetega ning siht- ja sidusrühmadega ning professionaalsus ja vastutustundlikus.

**Audiitorkogu põhimõtted:**

* audiitortegevuse ja -kutse arendamine;
* tõhus ja proaktiivne tegutsemine;
* töö usaldusväärsuse tagamine;
* sõltumatuse ja eetika koodeksi järgimine.

**Audiitorkogu strateegiast tulenevad tegevuseesmärgid:**

* hoida ja suurendada audiitorite kompetentsi ja teenuste kvaliteeti;
* kasvatada teadlikkust audiitortegevusest;
* väärindada audiitori kutset. 

## Vaata ka
*Eesti Siseaudiitorite Ühing

## Viited

## Välislingid
*Audiitorkogu koduleht
Riigikogu teine aseesimees

**Riigikogu teine aseesimees** on Riigikogu juhatuse liige. 

Riigikogu II aseesimehel on üks palgaline abi. Vastavalt Riigikogu juhatuse otsusele on aseesimehel õigus ka nõunikule ja sekretärile.

Alates 15. juulist 2024 on Riigikogu teine aseesimees Arvo Aller.

## Riigikogu II aseesimeeste loend (alates [[IX Riigikogu|IX Riigikogu koosseisust]])

### Märkused

*  29. jaanuaril 2024 liitus Isamaaga

## Vaata ka
*Riigikogu esimene aseesimees
*Riigikogu esimees

## Viited
Astravieci rajoon

**Astravieci rajoon** (transkribeerituna Astravetsi rajoon) on rajoon Valgevenes Hrodna oblastis. Rajoon piirneb läänes Leeduga.

Rajooni pindala on 1569 km². 2009. aasta seisuga elas seal 24 266 inimest.

Rajoon moodustati 1940. aastal. Rajoon koosneb järgmistest külanõukogudest: Astravieci, Hierviaty, Hudahaj, Kiemieliški, Michališki, Padolcy, Spondy, Trokieniki ja Varniany külanõukogu.

Halduskeskus on Astravieci linn. Teised tähtsamad asulad on Hudahaj, Hierviaty ja Varniany.


1Касьцёл Сьв. Міхаіла Міхалішкі 10.JPG|Michališki
Church of the Holy Trinity in Gierwiaty.jpg|Hierviaty
Varniany. Church of St. George 03.JPG|Varniany
Hudahaj. The Church of Our Lady of the Scapular 01.JPG|Hudahaj


Rajooni suurim jõgi on Vilija, teised tähtsamad jõed on Vilija lisajõed Strača ja Ašmianka ning Ašmianka lisajõgi Łoša jõgi. Rajoonis asub Saračanski järvestik, tähtsamad järved on Kajmin, Klevieł, Tumskaje, Vierabji. Kõrgused ulatuvad keskmiselt 140–180 meetrit üle merepinna, kõrgeim koht (301 meetrit) on Trokieniki 1 küla lähistel.

2009. aasta seisuga olid elanikest 86,87% valgevenelased, 3,47% venelased, 5,73% poolakad, 2,65% leedulased ja 1,28% oli teistest rahvustest. 85,44% elanike emakeel oli valgevene keel, 10,59% elanike emakeel oli vene keel. Koduse keelena kõneles valgevene keelt 74,13%, vene keelt aga 18,21% elanikke.

## Viited

## Välislingid

* Rajooni täitevkomitee koduleht (*vene keeles*)
* Rajooni kaart
Tartu Noorte Reformiklubi

**Tartu Noorte Reformiklubi** on Eesti Reformierakonna Noortekogu klubi, mis tegutseb Tartus. Klubi asutati 1997. aastal. Klubi asutajaliikmete seas on näiteks Silver Meikar, Pärtel Piirimäe.

## Viited

## Välislingid
*Klubist Facebookis
BMW X3

**BMW X3** on Saksa autotootja BMW toodetav luksuslik linnamaastur (BMW terminoloogias *Sports Activity Vehicle*), mis on olnud tootmises alates 2003. aastast. Mudel on suuruselt BMW X5 ja BMW X1 vahel ning see põhineb traditsiooniliselt BMW 3. seeria platvormil.

## Esimene põlvkond (E83; 2003–2010)
Esimese põlvkonna BMW X3 (tehasekoodiga E83) esitleti 2003. aasta Frankfurdi autonäitusel. See oli BMW teine maasturimudel pärast X5-te. Auto kasutas automaatset nelikveosüsteemi xDrive, mis suutis muuta pöördemomendi jaotust esi- ja tagasilla vahel reaalajas.

## Teine põlvkond (F25; 2010–2017)
Teine põlvkond (F25) kasvas mõõtmetelt märgatavalt, olles peaaegu sama suur kui esimese põlvkonna X5. Tootmine kolis Austriast USA-sse Spartanburgi tehasesse. 2012. aastal lisandus valikusse tagaveoline sDrive variant.

## Kolmas põlvkond (G01; 2017–2024)
Kolmandat põlvkonda esitleti 2017. aasta juunis. See ehitati uuele CLAR-platvormile, mis muutis auto kergemaks ja jäigemaks. 

### BMW iX3 (G08)
2020. aastal tuli müügile täiselektriline versioon iX3, mis kasutas 80 kWh akut ja arendas võimsust **210 kW (286 hj)**. Erinevalt tava-X3-st oli iX3 saadaval ainult tagaveolisena.

## Neljas põlvkond (G45; 2024–tänapäev)
Neljandat põlvkonda (tehasekoodiga G45) esitleti 2024. aasta juunis kui 2025. mudeliaasta autot. See põlvkond tõi kaasa märkimisväärse disainimuudatuse ("Monolithic design language") ja uue põlvkonna iDrive 9 tarkvara koos BMW Curved Display paneeliga.

Uus X3 on eelkäijast pikem ja laiem, kuid madalam. Kõik bensiini- ja diiselmootorid on varustatud 48V kerghübriidtehnoloogiaga.

Valikus olevad mudelid (näited):
* **X3 20 xDrive:** 2,0-liitrine bensiinimootor, süsteemne võimsus **153 kW (208 hj)**.
* **X3 20d xDrive:** 2,0-liitrine diiselmootor, võimsus **145 kW (197 hj)**.
* **X3 30e xDrive:** pistikhübriid, süsteemne võimsus **220 kW (299 hj)**, elektriline sõiduulatus kuni 90 km.
* **X3 M50 xDrive:** 3,0-liitrine R6 bensiinimootor, võimsus **293 kW (398 hj)**.

Uue põlvkonna puhul eemaldati bensiinimootoriga mudelite nimedest täht "i" (nt endise X3 xDrive30i asemel on nüüd X3 30 xDrive), et eristada sisepõlemismootoriga mudeleid täiselektrilistest "i" seeria autodest.

## Galerii

Fail:BMW G01 Wien 25 July 2020 JM (1).jpg|Kolmas põlvkond (G01)
Fail:BMW iX3 G08 IMG 4895.jpg|Elektriline iX3 (G08)
Fail:BMW G45 20 DSC 7119.jpg|Neljas põlvkond
Fail:BMW G45 30 DSC 7503.jpg|Neljas põlvkond


## Viited
Ašmiany rajoon

**Ašmiany rajoon** (transkribeerituna Ašmjanõ rajoon) on rajoon Valgevenes Hrodna oblastis. Rajoon piirneb läänes Leeduga.

Rajooni pindala on 1216 km². 2009. aasta seisuga elas seal 32 441 inimest.

Rajoon moodustati 1940. aastal. Rajoon koosneb järgmistest külanõukogudest: Baruny, Halšany, Hraŭžyški, Hrodzi, Kamienny Łohi, Krajvancy, Muravanaja Ašmianka, Navasiołki ja Župrany külanõukogu.

Halduskeskus on Ašmiany linn. Teised tähtsamad asulad on Halšany ja Baruny.


Ashmiany Panorama.jpg|Ašmiany
Горад Ашмяны 2012.jpg|Ašmiany
Halschany Häuser.JPG|Halšany
20090615 008 Баруны (01).JPG|Baruny


Rajooni suurim jõgi on Vilija lisajõgi Ašmianka. Rajoon asub Ašmiany kõrgustikul, kõrgused ulatuvad keskmiselt 220–250 meetrit üle merepinna, kõrgeim koht (311 meetrit) on Ciupiški küla lähistel.

2009. aasta seisuga olid elanikest 89,69% valgevenelased, 3% venelased, 5,89% poolakad ja 1,42% oli teistest rahvustest. 82,05% elanike emakeel oli valgevene keel, 16,25% elanike emakeel oli vene keel. Koduse keelena kõneles valgevene keelt 62,44%, vene keelt aga 35,72% elanikke.

## Viited

## Välislingid

* Rajoon Hrodna oblasti täitevkomitee kodulehel (*vene keeles*)
* Rajooni täitevkomitee koduleht (*vene keeles*)
* Rajooni kaart
Valgma talu kalmistu

**Valgma talu kalmistu** on kalmistu Harju-Madise kihelkonnas Harjumaal, tänapäevase haldusjaotuse järgi Veskiküla külas Lääne-Harju vallas Harju maakonnas.

Kalmistu rajas 1940. aastatel perekond Õngo Valgma talu maadele, sinna on arvatavasti maetud 9 inimest.

## Kalmistule maetuid
*2004 – Lembe Hiedel 

## Kirjandus
*Tiina Tuulik. "Oma kodu, oma maa sümbolid — talukalmistud Eestis". // Tuna, 3/2018. Lk 50–51
*Robert Treufeldt. "Ühest vähetuntud nähtusest eesti kalmistukultuuris". Maaleht nr 43, 27. oktoober 2022. Lk 36–37

## Välislingid
*
Subaru WRX STI

**Subaru WRX STI** on Subaru sportlik sedaan. Seda on toodetud 4 põlvkonda. Enne 4. põlvkonda nimetati autot Subaru Impreza WRX STI-ks, aga Imprezast loobuti, sest rallist vähem huvitatud maade jaoks on Impreza tavaline pereauto.

4. põlvkonnal on 2,5-liitrine 309-hobujõuline bensiinimootor ja kuuekäiguline manuaalkäigukast. Nullist 100 km/h kiirendab WRX STI 5,1 sekundiga, tippkiirus on piiratud 250 kilomeetriga tunnis. Autol on 2 versiooni: esimene agressiivsema välimusega (35 900 €), teine (GT) rikkalikuma varustusega (38 500 €). Mõlemal versioonil on 9 turvapatja, Alcantra ja nahaga sportistmed, ksenoonesituled, sümmeetriline nelikvedu, juhitav keskdiferentsiaal, täielikult väljalülitatav ESP, sõidurežiimide valits SI-Drive ja 18-tollised kergmetallveljed. GT-l lisanduvad katuseluuk, navigatsiooniseade ja nupust käivitamine. 


11-09-04-iaa-by-RalfR-123.jpg|3. põlvkond
Osaka Auto Messe 2014 (52) SUBARU WRX STI NBR 2013 CHALLENGE.JPG|3.põlvkond NBR Challenge
2014-03-04 Geneva Motor Show 1234.JPG|4. põlvkond
Hyrrokkin (kuu)

**Hyrrokkin** või **Saturn XLIV** (esmane nimi **S/2004 S 19**) on Saturni looduslik kaaslane, üks Saturni kaaslaste skandinaavia grupi kuudest.   

Selle kuu avastasid 26. mail 2006 Scott S. Sheppard, David C. Jewitt, Jan Kleyna ja Brian G. Marsden, kes tegid avastuse 12. detsembrist 2004 kuni 30. aprillini 2006 tehtud vaatluste põhjal.  

Nime sai kuu 2007. aasta aprillis skandinaavia mütoloogia naishiiu Hyrrokkini järgi, kes saatis teele Hringhorni – Baldri matuselaeva. Algul kirjutati taevakeha nimi ühe r-iga (Hyrokkin), hiljem kahe r-iga (Hyrrokkin).

Hyrrokkin on umbes 8-kilomeetrise läbimõõduga ning tiirleb ümber Saturni planeedi pöörlemisele vastupidises suunas (retrograadsel orbiidil). Ühe tiiru tegemiseks ümber Saturni kulub tal 931,8 ööpäeva (või 914,29). Nelja vaatluskorra ajal 2013. aasta märtsis määras kosmoseaparaat Cassini selle sünoodiliseks pöörlemisperioodiks ligikaudu 12 tundi ja 45 minutit. Orbiidi pikem pooltelg on 18 437 000 km, orbiidi kalle ekliptika tasandi suhtes 153,27° ja ekstsentrilisus 0,333 (või 0,360). Näiv tähesuurus on 23,5.

## Viited
Paldiski luteri kalmistu

**Paldiski luteri kalmistu** on kalmistu Harju-Madise kihelkonnas, praeguse haldusjaotuse järgi Paldiski linnas. See on kahest Paldiski linna kalmistust idapoolsem (läänepoolne on algne Paldiski õigeusu kalmistu).

Kalmistu on rajatud 19. sajandi II veerandil, seal on toimunud korduvalt ülematmisi ning praegu on kalmistu äärealadel ka õigeusu matuseid.

Tuntud inimestest on sinna maetud Vabadussõjas langenud kunstnik Balder Tomasberg, Vabadussõjas langenud Voldemar Tihane, ajaloolane ja publitsist Hans Laar, Amandus Adamsoni esimene abikaasa Franziska Frangen, linna tuletõrjeühingu üks asutaja August Treugut, ajakirjanik ja fotograaf Juhan Weidenstrauch ning Paldiski foogtikohtunik ja linnapea Karl (ristitud Carl) Friedrich Kalk. Samuti kaupmees, linnapea ja foogtikohtunik Theodor Eduard Fabian ning volikogu liige, tuletõrjetegelane Johann Liive. 

Seal on ka Amandus Adamsoniga mitte suguluses oleva kaugesõidukapten Adamsoni perekonna matusepaik (kujur Amandus Adamson on maetud Pärnu Alevi kalmistule). 

## Välislingid
*
Mis? Kus? Millal?

"**Mis? Kus? Millal?**" on Eesti telekanali Kanal 2 2012. aastal alanud mälumängu, mis põhineb Venemaalt pärit formaadil (Mis? Kus? Millal? (formaat)).

Saates esitatakse tuntud inimestest koosnevatele võistkondadele televaatajate koostatud küsimusi. Valesti vastatud küsimuse koostaja võidab raha.

## Välislingid
* "Mis? Kus? Millal?" Kanal 2 kodulehel
Smarhońi rajoon

**Smarhońi rajoon** (transkribeerituna *Smargoni rajoon*) on 2. järgu haldusüksus (rajoon) Hrodna oblastis Valgevenes.

Rajooni pindala on 1488 km². 2009. aasta seisuga elas seal 55 296 inimest.

Rajoon moodustati 1940. aastal. Rajoon koosneb järgmistest külanõukogudest: Karani, Kreva, Łyłojci, Sińki, Soły, Zalesse, Višnieŭ ja Vojstami külanõukogu.

Halduskeskus on Smarhońi linn. Teised tähtsamad asulad on Kreva ja Zalesse.


Смаргонь, царква Перамяненьня Гасподняга.jpg|Smarhoń
Belarus-Kreva.jpg|Kreva
Zalieśsie Ahinskija manor 186.JPG|Zalesse
Водная мельница, вид спереди, от дороги.JPG|Žodziški


Rajooni suurim jõgi on Vilija, teine tähtsam jõgi on selle lisajõgi Ašmianka. Suurim järv on Sviri järv. Madalaim koht asub rajooni põhjaosas (121 meetrit). Rajooni lõunaosas asub Ašmiany kõrgustik, kõrgeim koht on Milidaŭskaja mägi (320 meetrit).

2009. aasta seisuga olid elanikest 87,36% valgevenelased, 6,45% venelased, 2% poolakad, 1,37% ukrainlased ja 2,82% oli teistest rahvustest. 76,63% elanike emakeeleks oli valgevene keel, 18,54% elanike emakeeleks oli vene keel. Koduse keelena kõneles valgevene keelt 52,5% elanikke, vene keelt aga 34,83%.

## Viited

## Välislingid

*Rajoon Hrodna oblasti täitevkomitee kodulehel (*vene keeles*)
*Rajooni täitevkomitee koduleht (*vene keeles*)
*Rajoon kaart
Rotary International

**Rotary International** on rahvusvaheline heategevusorganisatsioon, mis on asutatud 23. veebruaril 1905 Ameerika Ühendriikides Chicagos.

Selle peakorter asub Ameerika Ühendriikide Illinoisi osariigis Evanstonis. Organisatsioonil on paljudes riikides allorganisatsioonid, näiteks Eestis on mitmes linnas oma Rotary klubi.

Rotary liikumise algatajaks peetakse advokaat Paul P. Harrist, kes asutas esimese Rotary klubi ja levitas rotariaanide ideid üle maailma. 

## Viited

## Välislingid

*Koduleht
Rotary klubi

**Rotary klubi** on rahvusvahelise organisatsiooni Rotary International kohalik esindus (klubi). 

Eestis toetab klubide tegevust MTÜ Eesti Rotary Klubid.

Eesti esimene Rotary klubi asutati 1929. aastal Tallinnas (Tallinna Rotary Klubi).

## Eesti Rotary klubid
Eestis tegutsevad järgmised Rotary klubid:

* Haapsalu Rotary Klubi
* Põlva Rotary Klubi
* Pärnu Rotary Klubi
* Rapla Rotary Klubi
* Saaremaa Rotary Klubi
* Tallinna Rotary Klubi
* Tallinn Vanalinn Rotary Klubi
* Tallinn International Rotary Club
* Tallinn Hansa Rotary Klubi
* Tallinn Reval Rotary Klubi
* Tallinn Moon Rotary Klubi
* Nõmme-Tallinn Rotary Klubi
* Tartu Rotary Klubi
* Tartu Hansa Rotary Klubi
* Tartu Toome Rotary Klubi
* Türi Rotary Klubi
* Viljandi Rotary Klubi
* Viru Rotary Klubi
* Viimsi Rotary Klubi

## Viited

## Välislingid
*Eesti Rotary klubide koduleht
Ivar Soone

**Ivar Soone** (sündinud 6. juulil 1975 Tallinnas) on eesti majandusteadlane ja tarbimispsühholoog.

Tema põhivaldkonnad konsultandi ja koolitajana on turundus, kommunikatsioon, kliendisuhete juhtimine, teenindus ja tarbijapsühholoogia. Ta on "Kliendilojaalsuse kuldraamatu" (Äripäev, 2010) autor. 

Ivar Soone on lõpetanud Tallinna Tehnikaülikooli majanduse erialal ökonomistina (diplom võrdsustatud magistrikraadiga) ning Tallinna Pedagoogikaülikooli reklaami ja meedia erialal. Magistriõppe läbis Ivar Soone Tallinna Tehnikaülikoolis ja Urbino Ülikoolis Itaalias. Teise magistrikraadi omandas ta McGill Universitys Kanadas strateegia ja turunduse valdkonnas. Doktoriväitekirja, mis käsitles inimeste tarbimisvalikuid ja -käitumist, kaitses Tallinna Tehnikaülikoolis. 

Alates 2018. aastast on ta sertifitseeritud *coach*. 

Ta on 30. märtsist 2007 Erakonna Eestimaa Rohelised liige. Selles nimekirjas kandideeris ta nii 2007 ja 2011. aasta Riigikogu valimistel, kuid kummalgi korral ta ei pääsenud riigikokku (aastal 2007 sai ta 25 häält ja 2011. aastal 58 häält) . 2019. aastal kandideeris ta Riigikogu valimistel erakonna Eesti 200 nimekirjas, sai 104 häält ning valituks ei osutunud.

Soone esines Eesti Televisiooni saates "Pealtnägija", mis käsitles LHV Panga noore börsimaakleri Hendrik Koppeli petuskeeme, mille ohvriks langesid ka mitmed teised panga investeerimiskliendid.

## Viited

## Välislingid
*
What About My Dreams?

"**What About My Dreams?**" on Kati Wolfi esimene singel tema kolmandalt albumilt "Vár a holnap", mis esindas Ungarit 2011. aasta Eurovisiooni lauluvõistlusel Düsseldorfis Saksamaal.

Laul võistles 10. mail esimeses poolfinaalis, jõudis 7. kohale ja pääses finaali. Finaalis sai see 53 punkti ja platseerus 22. kohale.

Laulu heliloojad on Viktor Rakonczai ja Gergő Rácz, kes olid ansambliga V.I.P. Ungari esindajad 1997. aasta Eurovisiooni lauluvõistlusel.

## Edetabelid

## Viited

## Välislingid
* What About My Dreams? err.ee lehel
I Can

"**I Can**" on Briti poistebändi Blue singel nende neljandalt stuudioalbumilt "Roulette", mis esindas Suurbritanniat 2011. aasta Eurovisiooni lauluvõistlusel Düsseldorfis Saksamaal.

See oli esimene kord Eurovisiooni lauluvõistluse ajaloos, kui Suurbritannia esindaja otsustati vaid BBC sisemiselt ilma žüriid või televaatajate hääletust kasutamata.

Finaalis sai see 100 punkti ja platseerus 11. kohale. Telefonihääletuse teel saavutas see 5. koha, kuid žüriihääletuse põhjal sai see alles 22. koha.

"I Can" jõudis Briti edetabelis UK Singles Chart 16. kohale, mis oli sel ajal madalama edetabelikohaga Blue'i singel.

## Edetabelid

## Viited
Pärnu Jahtklubi

**Pärnu Jahtklubi** on eesti klubi, mis tegutseb alates 1906. aastast Pärnus ning mis on loodud purjetamise ja huvimeresõidu toetamiseks.

Jahtklubi eesmärkide seas on põhikirja järgi näiteks
*purjetamis-, jääpurjetamis- ja huvimeresõidu harrastajate ühendamine;
*merekultuuri propageerimine ja tingimuste loomine purjespordi arenguks;
*säästliku loodushoiu põhimõtete ja heade meresõidutavade järgimine;
*klubi liikmeskonna meresõidualase kvalifikatsiooni tõstmine.

2008. aastal loodi jahtklubi juurde **[[Purjespordikool]]**.

## Viited

## Välislingid
* Klubi koduleht
Iŭje rajoon

**Iŭje rajoon** (transkribeerituna *Ivje rajoon*) on 2. järgu haldusüksus (rajoon) Hrodna oblastis Valgevenes. Rajoon piirneb loodes Leeduga.

Rajooni pindala on 1846 km². 2009. aasta seisuga elas seal 28 891 inimest.

Rajoon moodustati 1940. aastal. Rajoon koosneb järgmistest külanõukogudest: Bakšty, Ejhierdy, Hieraniony, Iŭje, Juraciški, Łazduny, Leluki, Lipniški, Moryna, Subotniki ja Traby külanõukogu.

Halduskeskus on Iŭje linn. Teised tähtsamad asulad on Juraciški alev ja Žamysłaŭl.


Iŭje, Kaścielnaja. Іўе, Касьцельная (2010).jpg|Iŭje
Ліпнішкі. Капліца.jpg|Lipniški
Палац. Выгляд з берагу ракі Гаўя.jpg|Žamysłaŭl
Геранены.jpg|Hieraniony


Rajooni suurim jõgi on Neemen, teine tähtis jõgi on selle lisajõgi Gauja. Rajoon asub Neemeni madalikul, pool rajooni ulatub 150–200 meetrit üle merepinna, peaaegu pool rajooni asub aga madalamal kui 150 meetrit üle merepinna. Kõrgeim koht asub Traby küla lähistel (243,3 meetrit).

Rajooni lääneosas asub Naliboki ürgmets, mille kaitseks on moodustatud Naliboki rahvuspark.

2009. aasta seisuga olid elanikest 79,63% valgevenelased, 2,42% venelased,  15,4% poolakad, 1,84% tatarlased ja 0,71% oli teistest rahvustest. 93,66% elanike emakeeleks oli valgevene keel, 5,67% elanike emakeeleks oli vene keel. Koduse keelena kõneles valgevene keelt 84,21% elanikke, vene keelt aga 13,86%.

## Viited

## Välislingid

*Rajoon Hrodna oblasti täitevkomitee kodulehel (*vene keeles*)
*Rajooni kaart
Kriminaalkohtupidamise seadustik

**Kriminaalkohtupidamise seadustik** oli Eestis 1934. aastal valminud ja 1935. aastast kehtima hakanud kriminaalkohtupidamist reguleeriv seaduste kogu. 

Seadustiku põhikoostajaid oli Kaarel Matto.

## Viited
Voranava rajoon

**Voranava rajoon** on 2. järgu haldusüksus (rajoon) Hrodna oblastis Valgevenes. Rajoon piirneb loodes Leeduga.

Rajooni pindala on 1418 km². 2009. aasta seisuga elas seal 30 477 inimest.

Rajoon moodustati 1940. aastal. Rajoon koosneb järgmistest külanõukogudest: Bastuny, Bieniakoni, Bolciški, Dociški, Hirki, Kanvieliški, Misiavičy, Paharodna, Palackiški, Pierahancy, Raduńi, Zabałaći, Žyrmuny ja Voranava külanõukogu.

Halduskeskus on Voranava alev. Teine tähtsam asula on Raduńi alev. Kanvieliški külanõukogus asub hästi säilinud keskaegse kindluselamuga Hajciuniški küla.


Pallotynki woronowo.JPG|Voranava
Centrum miasta Raduń.JPG|Raduń
Гайтюнишки.jpg|Hajciuniški
Bieniakonie sac.JPG|Bieniakoni


Rajooni suurimad jõed on Nemunase lisajõed Žyžma ja Dzitva. Rajoon asub Lida tasandikul, kõrgused ulatuvad valdavalt 160–180 meetrit üle merepinna. Kõrgeim koht (215 meetrit) asub Trakieli küla lähistel.

2009. aasta seisuga olid elanikest 13% valgevenelased, 3,02% venelased, 80,77% poolakad, 1,55% leedulased ja 1,66% oli teistest rahvustest. 73,56% elanike emakeel oli valgevene keel, 14,99% elanike emakeel aga vene keel. Koduse keelena kõneles valgevene keelt 67,86% elanikke, vene keelt aga 22,13%.

## Viited

## Välislingid

*Rajoon Hrodna oblasti täitevkomitee kodulehel (*vene keeles*)
*Rajooni täitevkomitee koduleht (*vene keeles*)
*Rajooni kaart
Lipstick

"**Lipstick**" on Iirimaa popdueti Jedwardi esimene singel nende teiselt stuudioalbumilt "Victory", mis esindas Iirimaad 2011. aasta Eurovisiooni lauluvõistlusel Düsseldorfis Saksamaal.

"Lipstick" salvestati 2010. aasta detsembrist 2011. aasta jaanuarini ja see valiti esindama Iirimaad Eurovisioonil 11. veebruaril Iirimaa eelvoorus.

Laul võistles 10. mail esimeses poolfinaalis, jõudis 8. kohale ja pääses finaali. Finaalis sai see 119 punkti ja platseerus 8. kohale. See oli Iirimaa parim koht pärast 11 aastat. 12 punkti andsid laulule Suurbritannia, Taani ja Rootsi. Austraalia omaette telefonihääletusel sai see enim hääli.

## Edetabelid

## Viited
Running Scared

**"Running Scared"** on 2011. aasta Eurovisiooni lauluvõistluse võidulaul. Laulu esitas Aserbaidžaani duett Ell & Nikki.

13. märts 2011 valiti laul "Running Scared" Aserbaidžaani avalik-õigusliku ringhäälingu İctimai TV ettepanekul Aserbaidžaani esindama 56. Eurovisiooni lauluvõistlusel Saksamaal Düsseldorfis.

Laul esitati 10. mail esimeses poolfinaalis eelviimase ehk kaheksateistkümnendana, jõudis teisele kohale ja pääses finaali. Poolfinaali võitis 133 punktiga Kreeka, kelle esindajad Loúkas Yórkas ja Stereo Mike esitasid laulu "Watch My Dance". Finaalis 14. mail tuli Aserbaidžaan 2011. aasta Eurovisiooni võitjaks 221 punktiga. 12 punkti saadi kolmelt riigilt: Malta, Türgi ja Venemaa. See oli esimene Aserbaidžaani võit Eurovisiooni lauluvõistlusel.

Laulu autorid olid rootslased Stefan Örn ja Sandra Bjurman ning Iain Farguhanson Suurbritanniast, kellest Örn ja Bjurman olid eelmise, 2010. aasta Aserbaidžaani Eurovisiooni laulu "Drip Drop" autorid, mis sai viienda koha. 

Laulu ametlik muusikavideo avalikustati 11. aprillil 2011 ja selle produtsent oli eestlane Tarmo Krimm. Muusikavideo filmiti romantilises mereäärses kohas Krimmi poolsaare lõunaosas.

## Edetabelid

## Viited
Nick Carter

**Nickolas Gene "Nick" Carter** (sündinud 28. jaanuaril 1980 Jamestownis) on ameerika muusik, tantsija ja näitleja, poistebändi Backstreet Boysi liige. Populaarsuse teismeliste iidolina saavutas Carter 1990. aastatel ja 2000. aastate algul. 

## Diskograafia
Ta on avaldanud mitu sooloalbumit ja singlit.

## Televisioon
Nick on  mänginud telesarjades ning teinud kaasa omaenda tõsielusaates "House Of Carters". 

## Isiklikku

Tema ema on Jane Carter.

2014. aasta aprillis abiellus Carter fitnessitreeneri ja näitleja Lauren Kittile'iga.

Carteril oli vanem vend Aaron Carteri ning õed Leslie Carter ja Bobbie Jean Carter. Lisaks on Carteril kaksikõde Angel ja noorem vend.

## Viited
Tartu Maakohus

**Tartu Maakohus** on esimese astme kohus Eestis.

Tartu Maakohtu esimees on Marek Vahing ja kohtudirektori ülesandeid täidab Tiina Ereb.

## Ajalugu
Esimene riiklik esimese astme maakohus loodi Tartusse 1630. aastal.

Nõukogude perioodil tegutses *Tartu Linna* ja *Rajooni Rahvakohus*. Aastal 1990 nimetati need ümber *Tartu Linna*- ja *Tartu Maakohtuks*. Aastal 2000 need kaks asutust ühendati ja moodustati **Tartu Maakohus**.

## Kohtumajad

Tartu Maakohtul on viis kohtumaja: 
*Tartu kohtumaja (asukohaga Kalevi 1, Tartu),
*Võru kohtumaja (asukohaga Vabaduse 13, Võru; kuni 2025. aastani oli kohtumaja üks tegevuskoht ka Põlvas),
*Jõgeva kohtumaja (asukohaga Suur 1, Jõgeva),
*Valga kohtumaja (asukohaga Vabaduse 10, Valga),
*Viljandi kohtumaja (asukohaga Posti 22, Viljandi).

## Viited

## Välislingid
*Tartu Maakohtust Eesti Kohtud kodulehel
Lõssõtšansk

**Lõssõtšansk** on linn Ukrainas Luhanski oblastis. Asub Donetsi paremal kaldal umbes 90 km kaugusel Luhanskist. Lõssõtšanski kirdepiiril, Donetsi vasakkaldal asub Sjevjerodonetsk.

Lõssõtšansk asutati 1710. aastal ja sai linnaks 1938. aastal. 1960. aastatel liideti Lõssõtšanskiga Novodružeski ja Prõvillja linn.

Linnas on kivisöe- ja klaasitööstuse ettevõtted ning õlletehas.

Lõssõtšanskis elas 2001. aasta rahvaloenduse andmetel 115 220 inimest. Neist 69,7% olid ukrainlased ja 27,5% venelased.

## Ajalugu
### 21. sajand
2014. aasta Ukraina kriisi ajal, aprilli alguses, võtsid venemeelsed separatistid linna oma kontrolli alla.

22. juulil alustasid valitsusväed linna vabastamist separatistidest.

23. juulil hukkus võitluses linna vabastamise eest Ukraina Rahvuskaardi 3011. väeüksuse komandör polkovnik Oleksandr Radijevskõi.

2014. aasta 24. juuli õhtul kell 22:20 heisati linna haldushoonele Ukraina lipp.

2022. aasta 2. juulil, Venemaa sissetungi käigus Ukrainasse, langes linn Venemaa relvajõudude kontrolli alla.

## Vaata ka
*Lõssõtšanski lahing

## Viited

## Välislingid

* Lõssõtšanski koduleht
* Heavy exchange of fire in eastern Ukrainian city of Lysychansk. BBC News, 12. juuni 2022
* http://www.lisichansk.com.ua
Chelsea Clinton

**Chelsea Victoria Clinton** (sündinud 27. veebruaril 1980 Little Rockis Arkansases) on USA endise presidendi Bill Clintoni ja endise riigisekretäri Hillary Rodham Clintoni ainus laps. 
Ta on teinud ajakirjanduslikku kaastööd NBC Newsile (2011–2014) ning töötab Clinton Foundationis ja Clinton Global Initiative'is.

Ta on õppinud Stanfordi Ülikoolis (sai bakalaureusekraadi), Oxfordi Ülikoolis, Columbia Ülikoolis ja New Yorgi Ülikoolis.

2010. aastal abiellus Chelsea Clinton investeerimispankur Marc Mezvinskyga. Neil on kaks last.

Hillary Clintoni 2009. aasta visiidil Keeniasse palus 39-aastane Godwin Chepkurgor, endine Nakuru linnavolikogu liige, tema tütart Chelsead endale naiseks ning pakkus tema eest 20 lehma ja 40 kitse. Kirjalikult oli ta sama ettepaneku teinud juba 2000. aastal Bill Clintoni visiidi ajal Keeniasse. Vahepeal oli ta abiellunud Grace Chepkurgoriga.

## Viited
Hyundai ix35

**Hyundai ix35** on Hyundai maastur. Pakiruumi tavamaht on 591 liitrit, maksimummaht 1436 liitrit. Automaatkäigukast pikendab kiirendusaega ja suurendab kütusekulu, olles seetõttu üsna mõttetu. 2,0 CRDi diisel tarbib koos automaatkäigukastiga 7,7 liitrit kütust sajale kilomeetrile, veermik on halb ja sisemus samuti. Ainuke hea asi selle auto juures on 5-aastane garantii.
SEAT León

**SEAT León** on Hispaania autotootja SEAT toodetav keskklassi kompaktauto mudel, mida toodetakse nii luukpära kui ka universaalina. Mudel on tootmises alates 1999. aasta oktoobrist.

SEAT kuulub Volkswageni gruppi (VW AG) ning León jagab platvormi ja tehnikat selliste mudelitega nagu Audi A3, Volkswagen Golf ja Škoda Octavia. Mudel on nimetatud Hispaania linna Leóni järgi, mis tähendab hispaania keeles ühtlasi ka **lõvi**.

## Esimene põlvkond (Typ 1M; 1999–2005)
Esimese põlvkonna León oli saadaval ainult 5-ukselise luukpärana ning sedaankerega sõsarmudel kandis nime SEAT Toledo. Auto baseerus Volkswageni A4 (PQ34) platvormil, mida kasutasid ka Volkswagen Golf Mk4 ja Audi A3. Peamiselt toodeti esimese põlvkonna autosid SEATi Martorelli tehases.


Bevan vs Breeze.jpg|1. põlvkonna León võidusõidurajal
SEAT Leon Cupra Mk1-2.jpg|1. põlvkonna León Cupra
SEAT Leon Mk1 TDI engine.jpg|1,9-liitrine TDI diiselmootor
SEAT Leon Mk1 dash.jpg|Esimese põlvkonna interjöör


## Teine põlvkond (Typ 1P; 2005–2012)
Teine põlvkond ehitati Volkswageni A5 (PQ35) platvormile. Uus León sai moodsama ja ümarama disaini, mille autor on Walter de Silva. Iseloomuliku elemendina peideti tagauste käepidemed aknapiitadesse, et jätta autost kaheukselise kupee mulje.


Carl Breeze SEAT Cupra 2007.jpg|2. põlvkonna León Cupra võidusõidul
11-09-04-iaa-by-RalfR-354.jpg|Teise põlvkonna Leóni esivaade


## Kolmas põlvkond (Typ 5F; 2012–2020)
Kolmas põlvkond ehitati VW AG MQB platvormile. Lisaks 5-ukselisele luukpärale olid esmakordselt saadaval ka 3-ukseline luukpära (SC) ning universaalkerega León ST (Sportstourer).

### SEAT León ST
Universaalversioon León ST pakiruum mahutab tavaolekus 587 liitrit, tagaistmete allaklappimisel suureneb see 1470 liitrini. Saadaval oli ka kõrgendatud kliirensiga nelikveoline mudel X-Perience.


Fail:SeatLeonSTFront2013.jpg|SEAT León ST (universaal)
Fail:Seat Leon ST Back.jpg|León ST tagantvaade


## Neljas põlvkond (Mk4; 2020–tänapäev)
Neljas põlvkond põhineb MQB Evo platvormil. Auto on eelkäijast pikem ja tehnoloogiliselt arenenum, pakkudes digitaalset näidikutepaneeli ja uut info- ja meelelahutussüsteemi.

2024. aastal läbis neljas põlvkond värskenduskuuri (*facelift*), mille käigus uuendati maatriks-LED-esitulesid ja lisati uus põlvkond pistikhübriidajameid (e-Hybrid), mille elektriline sõiduulatus on üle 100 kilomeetri.

## SEAT León Cupra ja Cupra León
**SEAT León Cupra** oli pikka aega mudeliseeria sportlik versioon. Alates neljandast põlvkonnast (2020) müüakse sportlikke mudeleid eraldiseisva brändi nime all: **Cupra León**. Neid iseloomustab agressiivsem välimus, Cupra-spetsiifilised vasekarva detailid ja üle 300-hobujõulised bensiinimootorid.

## Välislingid
* SEAT Eesti koduleht
* Autocari arvustus (inglise keeles)

## Viited
Mazda CX-5

**Mazda CX-5** on Mazda 5-ukseline linnamaastur. See oli üks esimesi Mazdasid, millel hakati kasutama SkyActiv-tehnoloogiat. 

## Esimene põlvkond (KE, 2012)

Esimese põlvkonna Mazda CX-5 tutvustati 2011. aasta Genfi autonäitusel. 

2,2-liitrisel diiselmootoril on 110 kW (150 hj) ja auto maksab 30 150 eurot. Käigukast on hea, ruumi palju ja sisemus mugav.

Mazda CX-5 1998cc registered January 2014.jpg|Mazda CX-5


## Teine põlvkond (KF, 2017)
Teise põlvkonna CX-5 tutvustati 2016. aasta sügisel Los Angelese autonäitusel. Mudel on saadaval 2,0- ja  2,5-liitrise Skyactiv-G bensiini- ning ka 2,2-liitrise Skyactiv-D diiselmootoriga. Uuenduste hulka kuuluvad uus "Soul Red Crystal" värv ja kaugjuhtimispuldiga töötav elektriline tagaluuk.


2017 Mazda CX-5 (KF) Maxx 2WD wagon (2018-11-02) 01.jpg
Mazda CX-5 25T Exclusive Package 2WD (5BA-KF5P) rear.jpg


## Viited
Škoda Yeti

**Škoda Yeti** on Škoda väike maastur, mida toodeti aastatel 2009–2017 ning tegu oli esimese maasturiga Škoda mudelivalikus.

Yeti avalikustati 2009. aasta Genfi autonäitusel. Yeti head küljed on dünaamika, hind, kütusekulu ja ruumikus. Näiteks 2,0 TDI maksab vaid 25 270 € ja kulutab vaid 6,5 l kütust/100 km. Ainus miinus on jäik vedrustus.

2013. aasta lõpus tehti Yetile mudeliuuendus, mille käigus muudelit päris oluliselt auto esiosa disaini ning pärast mudeliuuendust oli Yetil kaks versiooni: City ja Outdoor. City on linna- ja Outdoor maastikuversioon.
Fail:Škoda Yeti China 2016-04-17.jpg|Škoda Yeti 
Fail:Skoda-Yeti-exterior-back.jpg|Škoda Yeti 
Fail:Škoda Yeti CN facelift China 2016-04-04.jpg|Škoda Yeti mudeliuuendus

Yeti ametlikuks järeltulijaks nimetati Škoda Karoq, mis avalikustati 2017. aastal Frankfurdi autonäitusel ning mis jõudis müügile 2017. aasta lõpus.

## Viited
Marin Mersenne

**Marin Mersenne** (ladinapäraselt **Marin Mersennus**; 8. september 1588 Oizé, Maine, Prantsusmaa – 1. september 1648 Pariis, Prantsusmaa) oli prantsuse teoloog, filosoof, matemaatik ja muusikateoreetik, keda on sageli nimetatud akustika isaks.

Ulatuslikku kirjavahetust pidanud Mersenne oli "1600. aastate esimesel poolel teadus- ja matemaatikamaailma keskmes"; tema korrespondents oli rahvusvaheline, ta kirjasõprade seas olid näiteks René Descartes, Étienne Pascal, Gilles de Roberval, Nicolas-Claude Fabri de Peiresc, Giovanni Doni ja Constantijn Huygens. Mersenne kuulus miniimide mungaordusse.

## Teoseid
**Euclidis elementorum libri*, etc. (Paris, 1626)
**Les Mécaniques de Galilée* (Paris, 1634)
**Questions inouies ou récréation des savants* (1634)
**Questions théologiques, physiques*, etc. (1634)
**Harmonie universelle* Esimene trükk veebis (Gallica, Paris, 1636-67). Ingliskeelne tõlge: Roger E. Chapman, The Hague, 1957.
**Nouvelles découvertes de Galilée* (1639)
**Cogitata physico-mathematica* (1644)
**Universae geometriae synopsis* (1644)

## Vaata ka

* Akustika
* Mersenne'i arvud
* Mersenne'i algarvud

## Viited

## Kirjandus
* Adrien Baillet. *Vie de Descartes* (1691)
* Dear, Peter Robert. *Mersenne and the Learning of the Schools*, Ithaca: Cornell University Press, 1988
* Gehring, F. (1922) *Mersennus, Marin (le Père Mersenne)*, *[[Grove's Dictionary of Music and Musicians]]* (ed. J.A. Fuller Maitland)
* Moreau, Roger. *Marin Mersenne et la naissance de l'esprit scientifique*, éditions Anagrammes, Perros Guirec, 2012 (ISBN 978-2-84719-089-9)
* Poté, J.*Éloge de Mersenne*, Le Mans, 1816
* Grosslight, Justin.  "Small Skills, Big Networks: Marin Mersenne as Mathematical Intelligencer", *History of Science* 51 (2013): 337-374

### Muud allikad
* "Marin Mersenne — The Birth of Modern Geometry" UK Open University teledokfilm kanalil BBC2 (1986)

## Välislingid
* IMSLP Traité de l*'Harmonie Universelle*.
* O'Connor, John J.; Robertson, Edmund F., "Marin Mersenne", MacTutor History of Mathematics archive, University of St Andrews
* "[Marin Mersenne](https://en.wikisource.org/wiki/Catholic_Encyclopedia_(1913)/Marin_Mersenne)". Catholic Encyclopedia. New York: Robert Appleton Company. 1913.
* "Marin Mersenne", *[[Mathematics Genealogy Project]]*
Jorma Gallen-Kallela

**Jorma Gallen-Kallela** (22. november 1898 Ruovesi vald – 1. detsember 1939 Uusikirkko) oli Soome kunstnik ja ohvitser.

Ta õppis kunsti Argentinas, Taanis, Prantsusmaal ja Austrias.

Tema tuntuimad teosed on Soome Rahva Muuseumi freskod. Samuti maalis ta uuesti (pärast tulekahju aastal 1931) Juséliuse mausoleumi. Ta kujundas ka postmarke.

Ta võttis valgete poolel osa Soome kodusõjast. Talvesõtta läks ta leitnandina. Ta sai surma, kui ta läks päästma kapten Adolf Ehrnroothi.

## Isiklikku
Tema isa oli kunstnik Akseli Gallen-Kallela.
Fomalhaut b

**Fomalhaut b** (ka **Dagon** ja **HD 216956 b**) on teaduslikult kinnitatud ja otsekujutisega Päikesesüsteemi-väline objekt, tõenäoliselt planeet, mis tiirleb A-tüüpi põhijada tähe Fomalhauti ümber ligikaudu 25 valgusaasta kaugusel Päikesest Lõunakala tähtkujus (Piscis Austrinus). 

Selle avastamisest teatati 2008. aastal, avastus leidis kinnitust 2012. aastal piltidega, mille tegi Hubble'i kosmoseteleskoobi Advanced Camera for Surveys (ACS). 2013. aasta jaanuaris avaldatud arvutuste kohaselt on sel 2000-aastane tugevalt elliptiline orbiit, mille periastron on 7,4 miljardit km (~50 aü) ja apastron umbes 44 miljardit km (u 300 aü). 25. mai 2013 seisuga oli Fomalhaut b oma tähest 110 aü kaugusel.

## Viited
Navahrudaki rajoon

**Navahrudaki rajoon** on 2. järgu haldusüksus (rajoon) Hrodna oblastis Valgevenes.

Rajooni pindala on 1667 km². 2009. aasta seisuga elas seal 49 107 inimest.

Rajoon moodustati 1940. aastal. Rajoon koosneb järgmistest külanõukogudest: Aćminava, Astašyna, Brolniki, Kašaleva, Ładzieniki, Lubča, Niahnievičy, Piatrevičy, Ščorsy, Usielubi, Valeŭka ja Vaŭkovičy külanõukogu.

Halduskeskus on Navahrudaki linn. Teine tähtsam asula on Lubča alev. Suurem asula on veel Usielub.


Navahrudak8.JPG|Navahrudak
Касцёл03.jpg|Usielub
Фото путешествия по Беларуси 129.jpg|Lubča
Яліна ў Сьвіцязі..jpg|Sviciaź


Rajoon asub põhiliselt Navahrudaki kõrgustikul, põhjaosas asub Neemeni madalik. Suurim jõgi on Nemunas, jõe orus asub ka rajooni madalaim punkt (118 meetrit). Kõrgeim koht asub Navahrudaki linnas, kus Navahrudoki kindlusega lossimägi ulatub 323 meetrit üle merepinna. Suurim järv rajoonis on Sviciaź

2009. aasta seisuga oli elanikest 89,29% valgevenelasi, 4,52% venelasi, 4,22% poolakaid ja 1,97% oli muid rahvusi. 81,39% elanike emakeel oli valgevene keel, 17,39% elanike emakeel vene keel. Koduse keelena kõneles valgevene keelt 54,9% elanikke, vene keelt aga 41,93%.

## Viited

## Välislingid

*Rajoon Hrodna oblasti täitevkomitee kodulehel (*vene keeles*)
*Rajooni täitevkomitee koduleht (*vene keeles*)
*Rajooni kaart
Kooperaator

**Kooperaator** oli Eesti Tarbijate Kooperatiivide Vabariikliku Liidu (ETKVLi) tööstusettevõte, täisnimega **ETKVLi tootmiskoondis "Kooperaator"**. Enamik ettevõtte toodangust (87%) oli mitmesugused mööbli- ja puittooted, vähesel määral (11%) toodeti ka kergetööstustooteid (nt peakatteid) ja metalltooteid (nt veemõõdupaake).

Endine ETKVL Tootmiskoondis "Kooperaator" peahoone asus Pärnu maantee 137 // Saku tn 2 // Kohila tn 1. Kogu kvartal kuulus ETKVL-ile.

Ettevõte asutati 1967. aastal Tallinnas, kui ühendati ETKVLi tööstuskontor ja Harju Rajooni Tarbijate Kooperatiivide Liidu segatööstuskombinaat.

Aastal 1988 töötas ettevõttes 1608 inimest.

## Viited
Kopikas

**Kopikas** (vene sõnast *копейка*) on Venemaa ja Nõukogude Liidu rahaühik (1:100 rubla) ja münt.

Ühekopikalised mündid vermiti vasest, alates 1926. aastast alumiiniumpronksist, alates 1961 messingist (58% vaske, 40% tsinki, 2% mangaani). Esimese maailmasõja ajal olid käibel ka Peeter I portreega postmark-rahad.

Vene müntide traditsioonilised nimetused: 1/2 kopikat – denga, 2 kopikat – kross, 3 kopikat – altõnn, 10 kopikat – grivna, 15 kopikat – zlott.

## Vaata ka
*Traatkopikas
*Viieteistkümnekopikane münt
Cadillac BLS

**Cadillac BLS** oli kompaktne keskklassi auto, mida tootis Euroopas General Motorsile kuuluv Cadillac. BLS ehitati GM Epsilon (General Motorsi keskmise suurusega esiveoline auto) platvormile ning see oli tegelikult muudetud välisdisainiga Saab 9-3. Arendustöö tegi Saab ja see maksis rohkem kui miljard Rootsi krooni (umbes 140 miljonit dollarit ja 109,6 miljonit eurot). Seda toodeti Trollhättanis, Rootsis, koos Saab 9-3 ja 9-5-ga. Sedaanide müük algas märtsis 2006 ja 2007 lisandus tootmisse ka universaalkere. 2007. aasta mudelit tutvustati Araabia, Mehhiko, Lõuna-Aafrika ja Lõuna-Korea turgudele, aga  Põhja-Ameerika ja Kanada turul BLS-i ei müüdud.

BLS ei olnud edukas: 2007. a toodeti 2772 autot Trollhättani tehases, millest 282 müüdi Saksamaal. Sel aastal müüdi neid üle maailma ainult 3,15 miljoni dollari eest. 2006 toodeti 3257, kuid 2007 langes toodang juba 2772-le. BLS-i tootmine peatati 2009 seoses halva läbimüügiga.

## Tehnilised andmed

BLS oli saadaval diiselmootoriga (1,9-liitrine turboga R4) ja kahe bensiinimootoriga (2,8-liitrine turboga V6 ja 2,0-liitrine variant, kahe eri võimsusega).

BLSi üldpikkus oli peaaegu kuus tolli (15,24&nbsp;cm) lühem kui CTS-il, mis oli väiksem Põhja-Ameerika turul müüdav Cadillac.

Mootorid:
* 1,9 L Fiati turbodiisel I4 16v, 150&nbsp;hj (110&nbsp;kW)
* 1,9 L Fiati turbodiisel I4 16v, 180&nbsp;hj (132&nbsp;kW) (2007-)
* 2,0 L *[[GM Family II engine|Ecotec LK9]]* I4, kesksurve turboga, 175&nbsp;hj (129&nbsp;kW)
* 2,0 L *Ecotec LK9* I4, kõrgsurve turboga, 210&nbsp;hj (154&nbsp;kW)
* 2,0 T FlexPower 200&nbsp;hj (147&nbsp;kW)
* 2,8 L *[[GM High Feature engine#Turbo|HFV6]]* V6, turbo, 250&nbsp;hj (184&nbsp;kW)

## Viited

## Vaata ka
*WhatCar.Com BLS Review
*Car and Driver Article on BLS Debut
*Auto Express Review BLS 2.0T
Aukštaitija

**Aukštaitija** on ajalooline ja etnograafiline piirkond Leedu idaosas. Piirkonna keskus on Panevėžys.

## Ajalugu
Aukštaitija piirnes läänes Žemaitijaga, põhjas Läti Sēlijaga, idas Valgevenemaa, lõunas Dzūkija ja edelas Suvalkija ajalooliste piirkondadega.

1230. aastatel ühendas Mindaugas, Aukštaitija vürst ja hilisem Leedu suurvürst, leedu hõimud, Aukštaitija, Žemaitija ja teisi maid ning osa jatvingide ja kuršide alasid riigiks. 6. juulil 1253 krooniti ta Leedu suurvürstiks (leedu keeles *didysis kunigaikštis*). 

File:Etnogr Lietuva.gif|Leedu etnograafilised
File:Etnoregionai.png| piirkonnad


## Vaata ka
*Leedu ajalugu
*Aukštaitija rahvuspark
Üleliiduline Vabatahtlik Karskusühing

**Üleliiduline Vabatahtlik Karskusühing** (vene keeles Всесоюзное добровольное общество борьбы за трезвость, lühend ВДОБТ) oli Nõukogude Liidus aastatel 1985-1990 tegutsenud organisatsioon.

NLKP Keskkomitee võttis 17. mail 1985 vastu otsuse "Abinõudest joomarlusest ja alkoholismist jagusaamiseks", millega sooviti arendada massilist karskusliikumist ja luua üleliiduline vabatahtlik karskusühing. Samal päeval võeti vastu ka NSV Liidu Ministrite Nõukogu määrus "Abinõudest joomarlusest ja alkoholismist jagusaamiseks ning puskariajamise likvideerimiseks". 28. mail 1985 andis Eesti NSV Ülemnõukogu Presiidium välja samalaadse seadluse. 11. oktoobril 1985 toimus Eesti NSV Vabatahtliku Karskusühingu asutamiskonverents.

Eesti NSV-s moodustati 1986. aasta teiseks pooleks 1638 karskusühingu algorganisatsiooni, millesse kuulus üle 28 000 liikme. Suure osa
karskusühingusse kuulujate liikmestaatus oli pigem formaalne.

1988. aasta lõpuks sai selgeks, et Üleliiduline Vabatahtlik Karskusühing ei olnud suutnud oma ülesannetega toime tulla. Alkoholism ja joomarlus olid jälle laialdasemalt levimas.

16.-17. oktoobril 1990 toimus Üleliidulise Vabatahtliku Karskusühingu 2. kongress, kus otsustati organisatsiooni uueks nimeks võtta **Üleliiduline Karskuse ja Tervise Ühing** (vene keeles Всесоюзное общество трезвости и здоровья (ВОТиЗ)). 16. detsembril 1991 toimus ühingu 3. kongress, kus otsustati, et organisatsiooni uueks nimeks saab Rahvusvaheline Karskuse ja Tervise Liiga (vene keeles Международная Лига трезвости и здоровья (МЛТиЗ)).

## Viited
Tomasz Siemoniak

**Tomasz Siemoniak** (sündinud 2. juulil 1967 Wałbrzychis) on Poola poliitik.

Ta oli alates 2. augustist 2011 kuni 16. novembrini 2015 Poola kaitseminister. 13. maist 2024 on ta Poola siseminister.

## Tunnustus
* 2014 Maarjamaa Risti I klassi teenetemärk

## Viited
John Kirby

**John Francis Kirby** (sündinud 1963 St. Petersburgis) on Pentagoni pressiesindaja ja kontradmiral.

## Viited
Paasapühad

**Paasapühad** (heebrea *pesach*) on judaismis peetavad pühad, mida tähistatakse nisanikuu 14. päeval. Paasapühad kestavad eri traditsioonides 7 või 8 päeva. Pühadega mälestatakse juutide vabastamist Egiptuse vangipõlvest Moosese juhtimisel, mida kirjeldab Toora (ja Vana Testament)

Tavaks on süüa paasapühade ajal paasatalle koos mõrude rohtude ja hapendamata leiva ehk matsaga.

Ajaliselt kattuvad paasapühad kristlike ülestõusmispühadega, millega neil on ka teoloogiline seos: paasapühade ajal risti löödud Kristust võrreldakse ohverdatava paasatallega.
234 eKr

**234. aasta eKr**

## Sündmused
*Vana-Rooma konsuliteks olid Lucius Postumius Albinus ja Spurius Carvilius Maximus.

## Sündinud
* Cato Vanem

## Surnud
*...
Pieršamajski

**Pieršamajski** (valgevene keeles *Першамайскі*, transkribeerituna **Peršamaiski**) on alevik Valgevenes Hrodna oblasti Lida rajoonis Dubroŭnia külanõukogus. Aastal 2006 oli alevikus ligi 1000 elanikku; aastal 2009 oli elanike arv 1227.

Pieršamajski rajati töölisasulana turbatööstuse juurde. Asulas on turbatootmise ettevõte Лідскае. Lisaks asuvad Pieršamajskis veel keskkool, kultuurimaja, laste muusikakool.

## Viited
Kuremaa Põllumajandustehnikum

**Kuremaa Põllumajandustehnikum** oli Kuremaa mõisahoones tegutsenud tehnikum.

Kuremaa Põllumajandustehnikum liideti 2004. aasta septembris Luua Metsanduskooliga, millega lõpetati tehnikumi õppetöö.

## Ajalugu
1921. aastal hakkas Kuremaa mõisahoones tegutsema piimanduskool ja karjakasvatuskool. 1931. aastal muudeti kool kaheaastaseks ja ühtlasi nimetati ümber *Kuremaa karjakontrollassistentide kooliks*. Hiljem on kool kandnud veel mitmeid nimesid: *Kuremaa Zootehnikum*, *Kuremaa Loomakasvatustehnikum*, *Kuremaa Põllumajandustehnikum*, *Kuremaa Sovhoostehnikum* ja **Kuremaa Põllumajandustehnikum**.

## Viited